Dunaszekcső Község Képviselőtestülete
8/1992.

Jegyzőkönyv
Készült: a Dunaszekcső Község Képviselőtestület 1992. június 17-én megtartott üléséről.

Jelen vannak: Dr. Schmidt József,

Draskovits Pál,

Dr. Wilhelm József, 

Dr. Pálos Ferenc,

Guzsván Lajosné, 

Hetényi Ádámné, 

Sándor József, 

Dr. Márton Lázár,

Szödényi István helyi képviselők, továbbá

Hegedűs György, Hetényi Ádám, dr. Pálosné Németh Mária, Vincze Lászlóné, Witt László tanácskozási joggal meghívottak.

Dr. Schmidt József polgármester üdvözli a helyi képviselőket, valamint a tanácskozási joggal meghívottakat.
Megállapítja, hogy az ülés határozatképes, mert mind a 9 fő képviselő jelen van.

Ezután az ülést megnyitja, majd javaslatot tesz a napirendi pontokra, melyet a képviselők egyhangúlag elfogadtak, így az alábbi napirendi pontokat tárgyalták meg:

Napirendi pontok:

1.) Lejárt határidejű határozatok, két ülés között történtek.

Előadó: Dr. Schmidt József polgármester

2.) Az általános iskola költségvetésének módosítása (ennek következtében az önkormányzat 1992. évi költségvetésének módosítása)

Előadó: Vincze Lászlóné gazd. csop. vez.

3.) Egyebek

NAPIRENDEK TÁRGYALÁSA

1.) napirendi pont: Lejárt …

Dr. Schmidt József polgármester: Elmondja, hogy lejárt határidejű határozatunk nincs.

két ülés között történtekről:

· Napköziben ismét Kelemenné 6 órás állásban, nem élelmezésvezető, hanem gazdasági munkatárs, a bére 11 e Ft.

· Rév Vállalat ügyében a VÁB megosztotta a vagyont Mohács-Dunafalva-Dunaszekcső között közös tulajdonba. A tulajdoni hányad 80-10-10%.

· A fontosabb vagyontárgyak közül a tulajdonukba került: Telelő (Kis-Duna, Kenderáztató), Betonüzem területe és épületei.

· Löszfal omlás és pinceszakadás elhárítása ügyében adtunk be pályázatot. Helyszíni szemlét tartott a BM vezetésével egy tárcaközi bizottság, és ígéretet tett a támogatás odaítélésére. 102 millió lenne a teljes munka költsége, erre az évre 17,2 millió Ft-ot kértünk.

· A községháza falán emléktábla van. A család kérte, hogy Freytag Ferenc 1848-49-es honvéd őrnagy, Dunaszekcső jegyzője emlékére helyezzük el a falon. Minden költséget ők fizetnek. Június 27-én lesz az avatása, aki teheti, jöjjön el. Néhány szóban ismerteti a család által leírt életutat.

Guzsván Lajosné: A napköziben a volt vállalkozó – a hírek szerint – nem adta vissza a pb. Gázpalackokat, jó pénzért árusítja azokat. Ez igaz-e?
Dr. Schmidt József: A vállalkozóval a teljes elszámolás még nem történt meg. A szerződés szerint mindent az értékén kell megfizetni. Az egyéb eszközök árát is meg kell fizetnie. Az ilyen szerződésbontás olyan, mint a válás, mindenki ráfizet. A gázpalackot cserélni lehet, tehát a mindenkori értékén kell szerepeltetni, csak kérdés, érdemes-e ezért bírósághoz fordulni.

Draskovits Pál: Van nekünk is tartozásunk őfelé, tehát lehet kompenzálni a tartozását?

Vincze Lászlóné: Pontosan még nincs kiszámítva, de ő fog nekünk tartozni.
Dr. Schmidt József: A tartozását egészben be fogjuk rajta hajtani, de összegszerűségében és nem tárgyanként külön-külön. Egyébként nagyon sok helyen tartozik.

Időarányosan nyertünk rajta. Létszám-racionalizálás történt, a főzőnők más szemléletűek lettek, jobb az étel minősége.

Witt László: Az önkormányzat hajtsa be a tartozást, mert az ottani vagyontárgyak a község vagyonát képezik.

Dr. Schmidt József: Igyekszünk a szerződésben foglaltaknak érvényt szerezni, de ebben az esetben megfontolandó a per az összegszerűség miatt.

Dr. Pálos Ferenc elment az ülésről.

Több kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:

35/1992. számú határozat
A képviselőtestület a lejárt határidejű határozatokról szóló nemleges jelentést elfogadja, és a két ülés között történtekről szóló tájékoztatót tudomásul veszi.

2.) napirendi pont: az általános iskola költségvetésének módosítása…

A polgármester a bevezetőjében elmondja, hogy a bári iskola különválásával új pénzügyi helyzet is keletkezik: újra kell gondolni a szekcsői iskola költségvetését.

Körülbelül 1,2 millió Ft-tal kevesebb lesz a bevétel. Az iskola vezetésének feladata most elmondani, hogyan képzeli az ehhez tartozó kiadások csökkentését. A korábbi tárgyalásokon mindig az hangzott el, hogy az iskola a bári iskola miatt drága.

Hetényi Ádám: Bárban 3 pedagógus állás és egy takarítói állás szűnik meg. Tehát 2 fő fölösleges, akinek a sorsát nekünk kell elrendezni, és a német oktatásban is változás lesz. 

A báriak számára a kép tiszta, ő is ezt tenné a helyükben. Kovácsné GYED-en van, az ügye halasztódik. 

A napközis nevelővel kapcsolatban az a kérése, az önkormányzat járuljon hozzá a nyugdíjazásához. (Csak október 7-én lesz 55 éves, esetében felmentési idő nincs, addig munkát kell adni a részére.)
Egy másik dolgozó is szóba jöhet, ő már májusban volt 55 éves. A második ig. helyettesi státusz megszűnik, Könyvesné az induló I. osztályban fog tanítani, osztályfőnök lesz.

A kérése az, hogy a nyáron még a helyettesítési kedvezményeit élvezhesse.

A napközis takarítónői félállást megszűntetik, a munkáját a délelőttös takarító kapja.

Treutzné is munkába áll, de átszervezéssel a német tanítás megoldható.

Kérése a jegyző felé, hogy a bári polgármesternek hívja föl a figyelmét Authné és a takarító kikérésére, hogy áthelyezéssel szűnhessen meg a szekcsői munkaviszonyuk.

Guzsván Lajosné: Kovácsnét Bárba vettük föl eredetileg is, Szekcsőre akkor került át, amikor ott nem volt rá szükség.

Dr. Schmidt József: Vinczéné számításai szerint a kiadások csökkentése szinte megegyezik a kieső bevétellel. Ez most annyiban módosul, hogy a korengedményes nyugdíjat fizetni kell, ez az önkormányzatnak kiadás. Csökkentő tényező a takarítói állás megszűnése.

Vincze Lászlóné: Részletesen, számszerűen ismerteti a bérek összegét, a közterheket, a dologi kiadásokat.

Dr. Pálosné Németh Mária: A számítások szerint ekkor kb. 200 e Ft „nyereség” keletkezik, sőt Treutzné beállásával a túlóra is csökken.

Dr. Schmidt József:  A bári túlóraátalányt nem kell Dunaszekcsőn felhasználni. Községi véleményt vet föl: kell-e a három napközis csoport, amikor egy-egy csoportra 12-14 gyerek jut, és a napközis ellátás az önkormányzat számára nem is kötelező.

Hetényi Ádám: A napközis gyerekek életkori megoszlása olyan, hogy kell a három csoport. Húsz gyerek lesz alsó tagozatos, velük így nehéz foglalkozni, ezért itt két csoport indokolt + jön hozzá a felsős csoport.

Guzsván Lajosné: Az osztályban a gyengébb képességű tanulók a napközinek köszönhetik, hogy elkerülték a bukást. Az elsősöket külön csoportba kell tenni, olyan gyenge képességűek. Amíg számukra annyira nem „szorít a cipő” pénzügyileg, maradjanak csoportok.
Dr. Pálosné Németh Mária: Pontosítja a csoportok létszámát: 21 felső tagozatos; I, és II. o. 12 fő, III. IV. osztály 15 fő lesz a következő tanévben.

Dr. Schmidt József: A kívülállók azért vetik föl, mert egy napközis pedagógus csak 4 órát dolgozik, a leterheltsége kisebb, mégis annyi bért kap, mint a nem napközis nevelő.

Dr. Pálosné Németh Mária: A három közül kettő nem csak napközis, hanem tanít is: Biherczné magyart, Beszik Lajos testnevelést, és ez a következő tanévben is így lesz. A harmadik pedig 23 óra kötelezője volt, ezt teljesítette is, mert az elsősök általában fél 12-kor végeztek.
Dr. Schmidt József: Nem indokolt a bári túlóra átalányt Szekcsőn felhasználni! – ezt kiemelkedőnek tartja. A pénzek elosztását a következő téma miatt is fontosnak tartja.

Hetényi Ádám: Csak a tantárgyfelosztás után látszik a túlórák alakulása. A működőképesség biztosítását kéri továbbra is. 

Dr. Schmidt József: Nem kell mindezek alapján a költségvetést módosítani. Arról kell szavazni, hogy a korengedményt megadjuk-e vagy sem.

Több hozzászólás nem volt, a képviselőtestület 8 szavazattal 0 ellenében az alábbi határozatot hozta:

36/1992. számú határozat
A képviselőtestület az általános iskola 1992/93-as tanévre vonatkozó létszámgazdálkodási tervezetével egyetért.

Hozzájárul ahhoz, hogy egy fő tanító a korhatár betöltése után korengedményes nyugdíjba vonuljon, ez ehhez szükséges pénzkeretet már ebben az évben is biztosítja.

Határidő: 1992. októberétől folyamatosan

Felelős: Dr. Schmidt József polgármester

3.) napirendi pont: Egyebek

Dr. Schmidt József: Az önkormányzat kapott pénzt a kedvezményes kamatozású kölcsönök felemelésével érintett családok támogatására. Kérdés: adjuk-e ki mindenkinek automatikusan vagy szabjunk összeghatárt a jövedelmet illetően. 5 e Ft-ot jelentene egy család részére.

A felhívás már megjelent a falu tv-ben, de még senki nem jelentkezett.

Hegedűs György: Ismerteti, hogy mit kell mellékelni a kérelemhez: kölcsön szerződést, a családi jövedelmét bizonyító igazolásokat, a befizetéseket igazoló szelvényt.

Dr. Schmidt József: Vita után javasolja hogy az értékhatár nettó 8 e Ft/fő legyen.
Több hozzászólás nem volt, a képviselőtestület 8 szavazattal 0 ellenében az alábbi határozatot hozta:

37/1992. számú határozat
1.)A képviselőtestület szükségesnek tartja, hogy a kedvezményes kamatozású lakásépítő kölcsönök kamatának felemelése miatt nehéz helyzetbe kerülő családok – kérelemre – támogatásban részesüljenek.

2.) Támogatás annak a családnak folyósítható, amelynek az egy főre jutó havi jövedelme a nettó 8 e Ft-ot nem haladja meg.

Határidő: folyamatos

Felelős: Dr. Schmidt József polgármester

Dr. Schmidt József: Az iskola beadványába felsorolja azokat az eseményeket, amikor a termeket térítés nélkül szeretnék használni.

Vita nélkül elfogadták, hogy az aktában felsorolt rendezvényekre az iskola térítés nélkül használhassa a termeke.

- A mohácsi polgármester véleményt kér, hogy a Vízmű Vállalat önkormányzati tulajdonba kerülése esetén a mohácsi Üzemmérnökségre bízzuk-e az üzemeltetést teljes egészében vagy átvállalunk valamit. 

Javasolja, hogy korlátozás nélkül bízzuk az Üzemmérnökségre; ezt a választ adjuk a mohácsi polgármesternek.

A javaslatot vita nélkül elfogadták a helyi képviselők.

Dr. Schmidt József: Jelentkezett egy mohácsi vállalkozó hölgy, aki megtanítaná a község lányai, asszonyait szőni, varrni, hímezni stb., és utána alkalmazná is őket a vállalkozásában.

A kérése annyi, hogy az önkormányzat biztosítson helyet a tanfolyamnak, és 900-1000 Ft/fő támogatást adjon a képzéshez. A résztvevők számára a tanfolyam ingyenes. Kérdés: támogassuk-e, ha igen, kiket: aki kedvtelésből jön vagy aki munkanélküli vagy mindenkit?

A többség véleménye: támogassuk, de csak a munkanélküliek képzését.

A képviselőtestület 8 szavazattal 0 ellenében az alábbi határozatot hozta: 

38/1992. számú határozat
A képviselőtestület maximum 1.000 Ft/fő támogatást biztosít a községben élő – jelenleg munkanélküli – nők átképzésére.

A támogatást Horváth Márta mohácsi vállalkozó által szervezett tanfolyamra, annak befejezését követően kell átutalni.

Határidő: értelem szerint

Felelős: Dr. Schmidt József polgármester

Dr. Schmidt József: A tervek szerint déli autópálya épül, amely Zamárditól indul, Pécset érintve jön Mohács irányába, Mohács északi részére menne át a Dunán híddal.
Lehetőség van csatlakozni a vállalkozáshoz, ki kell csak tölteni a szándéknyilatkozatot. 

Tőkeerős vállalkozók üzlete ez, mert kb. 10 év múlva hozhatja a hasznot. Nekünk egyelőre nem érdemes számolni vele.

Ezzel a véleménnyel értettek egyet a képviselők.

Ismerteti a köztársasági Megbízott Hivatal törvényességi észrevételét, melyet a 31/1992. számú határozattal szemben tettek.

Javasolja, hogy a testület ezzel ne értsen egyet mert:

Azt nem vitattuk, hogy a felsorolt jogszabályokat tételesen nem helyeztek hatályon kívül, azonban szellemükben ellentétes az önkormányzati törvénnyel. A részletes választ megküldi a Köztársasági Megbízott Baranya Megyei Hivatalának.

Néhány szempont: Nem kötelező a napközi konyha fenntartása illetve a közétkeztetés. Ha ebben a nem kötelező intézményben egyes dolgozók kedvezményt kapnak, kötelességünk azt mindenkinek biztosítani. Kb. 100 dolgozót figyelembe véve ez évente jelentős összeg.
A dolgozók a költségvetés készítésekor úgy nyilatkoztak, hogy inkább béremelést kérnek, mint étkezési hozzájárulást.

Ha a KMB a bírósághoz fordul, lehetőség arra, hogy kiderüljön: gazdaságos üzemeltetésről szó sem lehet, ha előírják az üzemeltetés körülményeit, azaz mennyiért adjuk az ételt, ebből következően mekkora legyen a norma, hány szakácsnőt alkalmazzunk.

Kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:

39/1992. számú határozat
A képviselőtestület a Köztársasági Megbízott Baranya Megyei Hivatala 1616/1992. szám alatt kiadott törvényességi észrevételével nem ért egyet. Megbízza a polgármestert, hogy a testület indoklását, részletesen ismertesse a Hivatal vezetőjével.
Határidő: 1992. június 30.

Felelős: dr. Schmidt József polgármester

Hegedűs György: Ismerteti Kiss József és felesége mohácsi lakosok vissza nem térítendő támogatás iránti kérelmét. Kiss József dunaszekcsői származású, itt szeretnének letelepedni, mint fiatal házasok.

Kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:

40/1992. számú határozat
A képviselőtestület a 7/1992. számú önkormányzati rendelet 2. szakasza alapján Kiss József és felesége Mohács, Újváros 7. I. em. 5.szám alatti lakosok részére egyszázezer forint vissza nem térítendő támogatást nyújt a Dunaszekcső, Petőfi u. 123. szám alatti lakóház megvásárlásához.

A támogatás kiutalásáról a hivatal gondoskodjon.

Határidő: az adásvételi szerződés bemutatását követően azonnal

Felelős: Hegedűs György körjegyző

Hegedűs György: Ismerteti Schäffer József Pécs, Münnich F. u. 22. szám alatti lakos helyi adó mérséklés iránti kérelmét. Kérelmező rokkant nyugdíjas, a felesége is nyugdíjas. A kettőjük havi nyugdíja: 17.366 Ft, mely összegből megterhelést jelent részükre az adó kifizetése. Az ingatlan Dunaszekcsőn a vásártári víkendtelepen – a Diófa u. 14. szám alatt – van. 

Kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:

41/1992. számú határozat
A képviselőtestület a helyi adókról szóló 8/1991. számú önkormányzati rendelet 13. szakasz /1/ bekezdése alapján Schäffer József, Pécs, Münnich F. u. 22. szám alatti lakosnak az 1992-es kivetett helyi adóját 50%-kal mérsékli. 
Hegedűs György: A betegbiztosítási igazolványokat a szociális rászorultság alapon a jegyző érvényesíti a képviselőtestület állásfoglalása alapján.

Három olyan igazolvány van, amelynek e jogcímen való érvényesítése kérdéses: Petrovics József és felesége foglalkozás és munkahely nélküli ugyan, de valós „foglalkozásukat” és jövedelmüket az egész falu ismeri.

Szűcs János önálló gazda (juhász), aki ugyancsak kérte igazolványa érvényesítését. Számára adott a lehetőség arra, hogy megállapodást kössön a Társadalombiztosítási Igazgatósággal. Havi 1.200 Ft-ért jár neki az ingyenes orvosi ellátás.

Kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:

42/1992. számú határozat
A képviselőtestület megállapítja, hogy Petrovics József és Petrovics Józsefné Dunaszekcső, Móricz Zs. u. 12. szám alatti lakosok, illetve Szűcs János Dunaszekcső, Zrínyi u. 14. szám alatti lakos betegbiztosítási igazolványának szociális rászorultság címén történő érvényesítése nem indokolt.

Határidő: azonnal

Felelős: Hegedűs György körjegyző

Dr. Schmidt József: Ismerteti Lászlóczki Tibor Dunaszekcső, Petőfi u. 62. szám alatti lakos kérelmét, mely szerint szeretné megvásárolni az önkormányzat tulajdonában lévő lakást, melyben jelenleg is laknak. Támogatja a kérelmet már csak azért is, mert korábban a régi lakásból a nagyapját nem egészen indokoltan költöztették ki. A régi ház helyén – annak felújításával – hétvégi ház épült.
A szerződésben a nagyapja részére holtig tartó haszonélvezeti jogot ki kell kötni.

Kérdés: eladjuk-e az önkormányzat tulajdonában lévő szükséglakást, ha igen mennyiért?
Hetényi Ádámné: Kapott-e a régi házért kártérítést.

Dr. Schmidt József: Nem, ezt a szükséglakást kapta.

Hegedűs György: Legalább 150 e Ft-ban javasolja az árát megállapítani. Bonyolítja a helyzetet, hogy az a lakásegyüttes a többi tulajdonos és az önkormányzat osztatlan közös tulajdonában van.

Több kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:

43/1992. számú határozat
1.) A képviselőtestület a 348. sz. tulajdoni lapon 372/2 hrsz. alatt nyilvántartott, Dunaszekcső, Petőfi u. 62. szám alatti szükséglakást eladásra kijelöli. 

A lakás eladási árát 100 e Ft-ban állapítja meg.

Az adásvételi szerződés elkészítéséről gondoskodni kell.

Határidő: 1992. július 31.

Felelős: Dr. Schmidt József polgármester

2.) A képviselőtestület a 7/1991. számú önkormányzati rendelet 2. szakasza alapján Lászlóczki Tibor és felesége Dunaszekcső, Petőfi u. 62. szám alatti lakosok részére egyszázezer forint vissza nem térítendő támogatást nyújt a Dunaszekcső, Petőfi u. 62. szám alatti lakóház megvásárlásához. 

A támogatás kiutalásáról  a hivatal gondoskodjon.
Határidő: az adásvételi szerződés bemutatását követően azonnal

Felelős: Hegedűs György körjegyző

Hegedűs György: Ismerteti az Árvízsor első 3 házának kérelmét, mely szerint az 1992. június 12-i felhőszakadás következtében a kertjeikben és az épületeikben nagy károk keletkeztek. A jelenlegi árokrendszer nem képes a nagy mennyiségű víz elvezetésére.

Javaslata: Mivel a megoldás magánterületeket érint, azt a szomszédoknak együtt kell megoldani. A közterület (játszótéren) lévő árkot az önkormányzat kitisztítja.

A javaslatot a helyi képviselők elfogadták azzal, hogy a szomszédok jussanak egyezségre a belső árokrendszer kialakításánál.

Witt László: A képviselőtestület eldöntötte, hogy útszélesítést hajt végre a Zrínyi utcában. Kiszámította valaki, hogy annak mennyi az anyagköltsége, megnézte hozzáértő ember, hogy az út milyen minőségben készült?

Lett-e fizetve azért a munkáért munkabér a vállalkozónak?

A szeszfőzde mögötti árokban az egy járdalap széles árok nem tudja elvezetni a vizet, szélesíteni kellene.

A Zrínyi utcát ki kellene emelni, mert így nem képes elvezetni a vizet.

Dr. Schmidt József: Kértünk árajánlatot. Sárközi János adta a legkedvezőbbet, ezért kapta meg ő a munkát. Azt is tudjuk, hogyan kell az utat kiépíteni.

1000 Ft+ÁFA/m2-ért vállalata volna a Közúti Igazgatóság. Mai, friss példa: lakossági bejelentés alapján jöttünk rá, hogy a Vízmű a felbontott út helyreállításánál 3 cm vastag betont tesz. A műszaki ügyintéző utasítására építettek be többet. Ez a példa arra jó, hogy szinte nincs olyan cég vagy vállalkozó, aki kifogástalan munkát végezne. Ez is jelzés arra, hogy igazi rendszerváltás nem történt.

Akkora eső felszedte volna bárki által épített utat.

Az építés alatt senki nem jelezte az utcából, hogy rossz minőségben készülne. Utólag könnyű beszélni.
A munka még nincs kifizetve, a vállalkozó ki fogja javítani.

Ismerteti az Újvárosi utca lakosai által aláírt levelet, melyben ők is árokszélesítést illetve építést kérnek.

Az eső után végigjárta a községet. Legalább tíz olyan utca van még, ahol összegyűlt az iszap. Volt ahol a lakók összefogtak, eldobták az iszapot, nem levelet írtak.

Igenis lényegesebb az iskola előtt tér rendbetétele, mint a Zrínyi utca beszintezése.

A szélesítés megtörtént, a minősége nem jó. A Zrínyi utcában nem lehet mindent végrehajtani más utca rovására. 

Hetényi Ádámné: Az Ipartestület hétvégéken kiadja a székházat fiataloknak, akik rendetlenséget hagynak az udvarban maguk után. A kapuzárat is elrontották.

Dr. Schmidt József: Az intézményvezető rendezze le a kérdést az ipartestület vezetőivel.

Több tárgy nem volt, a polgármester megköszönte a megjelenést és az ülést berekesztette.

Kmft.


Dr. Schmidt József
Hegedűs György

8/1992. 

Meghívó

A Dunaszekcső Községi Önkormányzat képviselőtestülete 1992. június 17-én (szerdán) 17 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:

1.) A körjegyzőség illetve az általános iskola közös fenntartására létrehozott társulás megszűntetése

Előadó: Nagy Mihályné polgármester

2.) Az általános iskola költségvetésének módosítása (ennek következtében az önkormányzat 1992. évi költségvetésének módosítása) 

Előadó: Vincze Lászlóné g. cs. v.

3.) Egyebek

Dunaszekcső, 1992. június 4.

